Damwal in Krugerwildtuin met plofstof gesloopDie Kanniedood-damwal. Foto: Pathfinda Sekere roetes in die omgewing van die Kanniedood-dam en Shingwedzi-kamp in die noorde van die Krugerwildtuin is tydelik gesluit vir die sloop van ŉ oorbodige damwal. Die wildtuin het Vrydag in samewerking met die weermag begin om die oorblywende deel van die Kanniedood-dam op die S50, sowat 9 km suidoos van die Shingwedzi-kamp, te begin sloop. Die sloping van die damwal duur tot 6 Desember. Isaac Phaahla, woordvoerder van die wildtuin, het gesê plofstof word gebruik om die struktuur te sloop. Veldwagters en brandbestrydingspanne van die weermag sal op bystand wees om enige brande wat moontlik kan ontstaan, te blus. Volgens Phaahla is diere voor die tyd uit die omgewing gejaag en is daar ook lugondersteuning ingespan om te verseker dat geen mense of diere in die omgewing was voor die plofstof gebruik is nie. Die Kanniedood-damwal is tydens die vloede in Januarie 2013 beskadig. Dit het tot gevolg gehad dat die rivier ŉ nuwe kanaal verby die oorblyfsels van die damwal gevorm het. “Die damwal het dus na die vloede oorbodig geraak,” het Phaahla gesê. Die wildtuin het ’n beleid vir kunsmatige watervoorsiening wat die sluiting en verwydering van kunsmatige waterpunte moontlik maak. “Kunsmatige watergate waar water nie voorheen natuurlik voorgekom het nie, het tot talle ekologiese probleme gelei, soos erosie en agteruitgang van die omgewing,” verduidelik Phaahla. Bewaringsbestuur doen dus stappe om hierdie negatiewe gevolge reg te stel deur sekere kunsmatige watergate te sluit en te sloop. Die S50-grondpad vanaf die S143-aansluiting in Shingwedzi tot by die S143-aansluiting by Mooiplaas sal tydens die sloping van die Kanniedood-damwal gesluit wees.